Document ID: 32004R0041

Kommissionens forordning (EF) nr. 41/2004
af 9. januar 2004
om ændring og berigtigelse af bilaget til Rådets forordning (EF) nr. 1259/1999 om fastlæggelse af fælles regler for den fælles landbrugspolitiks ordninger for direkte støtte
KOMMISSIONEN FOR DE EUROPÆISKE FÆLLESSKABER HAR -
under henvisning til traktaten om oprettelse af Det Europæiske Fællesskab,
under henvisning til Rådets forordning (EF) nr. 1259/1999 af 17. maj 1999 om fastlæggelse af fælles regler for den fælles landbrugspolitiks ordninger for direkte støtte(1), særlig artikel 11, stk. 4, andet led, og
ud fra følgende betragtninger:
(1) Ifølge artikel 1 i forordning (EF) nr. 1259/1999 gælder forordningen for betalinger, der ydes direkte til landbrugere under de støtteordninger, der er anført i bilaget til samme forordning.
(2) Fra den 1. maj 2004 afløses forordning (EF) nr. 1259/1999 af Rådets forordning (EF) nr. 1782/2003 af 29. september 2003 om fastlæggelse af fælles regler for den fælles landbrugspolitiks ordninger for direkte støtte og om fastlæggelse af visse støtteordninger for landbrugere og om ændring af forordning (EØF) nr. 2019/93, (EF) nr. 1452/2001, (EF) nr. 1453/2001, (EF) nr. 1454/2001, (EF) nr. 1868/94, (EF) nr. 1251/1999, (EF) nr. 1254/1999, (EF) nr. 1673/2000, (EØF) nr. 2358/71 og (EF) nr. 2529/2001(2). Artikel 2a og 11 i forordning (EF) nr. 1259/1999 anvendes dog indtil den 31. december 2005 og artikel 3, 4 og 5 i samme forordning indtil den 31. december 2004. I forbindelse med anvendelsen af de pågældende artikler anvendes bilaget til forordning (EF) nr. 1259/1999 tilsvarende.
(3) I listen over støtteordninger som fastsat i bilaget til forordning (EF) nr. 1259/1999 angives de relevante produktsektorer, retsgrundlaget for udbetalingen af støtte under de forskellige støtteordninger og den pågældende type betaling. Disse angivelser er dog ikke længere up to date, da flere af de bestemmelser eller retsakter, der henvises til, enten er blevet ændret eller ophævet og erstattet.
(4) Visse former for direkte støtte, der falder ind under forordning (EF) nr. 1259/1999, er ikke nævnt i forordningens bilag, enten som følge af en forglemmelse eller fordi de er blevet indført efter forordningens vedtagelse.
(5) Fejlene i henvisningen til retsgrundlaget for oksekød og i bemærkningerne vedrørende får og geder bør berigtiges.
(6) Bilaget til forordning (EF) nr. 1259/1999 bør derfor ændres tilsvarende.
(7) De i denne forordning fastsatte foranstaltninger er i overensstemmelse med udtalelse fra de berørte forvaltningskomitéer -
UDSTEDT FØLGENDE FORORDNING:
Artikel 1
Bilaget til forordning (EF) nr. 1259/1999 affattes som angivet i bilaget til nærværende forordning.
Artikel 2
Denne forordning træder i kraft på tredjedagen efter offentliggørelsen i Den Europæiske Unions Tidende.
Den anvendes fra den 1. januar 2004.
Denne forordning er bindende i alle enkeltheder og gælder umiddelbart i hver medlemsstat.
Udfærdiget i Bruxelles, den 9. januar 2004.

Labels: 15
5
6